ઉપનિષદ અને વચનામૃતમાં નિરૂપાયેલ આ બ્રહ્મવિદ્યાને બ્રહ્મસ્વરૂપ શાસ્ત્રી મહારાજ શ્રીયજ્ઞપુરુષદાસજીએ તો ગગનચુંબી મોટાં મંદિરો કરી તેમાં અક્ષર અને પુરુષોત્તમની ભવ્ય મૂર્તિઓ પધરાવી મૂર્તિમાન જ કરી દીધી! તેમાં પણ ઉપનિષદ વગેરે શાસ્ત્રોમાં વર્ણવેલ એ અક્ષરબ્રહ્મ એટલે આ શ્રીગુણાતીતાનંદ સ્વામી છે. અને પુરુષોત્તમ પરબ્રહ્મ એ શ્રીસહજાનંદ સ્વામી શ્રી સ્વામિનારાયણ ભગવાન છે. એ સ્પષ્ટ સમજણ સમગ્ર ભૂમંડળમાં પ્રસરાવી છે. અને આજે એ જ અક્ષરબ્રહ્મનું પ્રત્યક્ષ સ્વરૂપ પ્રગટ બ્રહ્મસ્વરૂપ ગુરુહરિ શ્રીપ્રમુખસ્વામી મહારાજ પણ આ જ સનાતન સિદ્ધાંતોના પાયા વધુ ને વધુ ઊંડા અને મજબૂત બનાવતા જાય છે.